РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/520-15

18. децембар 2015. године

Б е о г р а д

З А П И С Н И К

39. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 8. ДЕЦЕМБРА 2015. ГОДИНЕ

Седница је почела у 10,10 часова.

Седници је председавао Маријан Ристичевић, председник Одбора.

Седници су присуствовали чланови Одбора: Милан Ковачевић, Миодраг Николић, Жарко Богатиновић, Милија Милетић, Велимир Станојевић, Арпад Фремонд, као и Владан Милошевић, Дејан Нектаријевић, Милан Латковић, Мирољуб Станковић и Мирослав Маринковић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Зоран Антић, Ђорђе Стојшић, Марјана Мараш, Горан Ћирић, Јован Марковић, Милан Кораћ, Душан Петровић и Сабина Даздаревић.

Седници je присуствовао и народни посланик Милан Новаковић.

Поред чланова Одбора седници су присуствовали: представници Владе Републике Србије: Драган Гламочић, саветник премијера за питања пољопривреде, представници Министарства финансија: Ненад Мијаиловић, државни секретар, Мирјана Ћојбашић, помоћник министра у сектору за буџет, Милеса Марјановић и Вера Радојчић Саватовић, виши саветници, представници Министарства пољопривреде и заштите животне средине: проф. др Снежана Богосављевић Бошковић, министар, проф. др Зоран Рајић, државни секретар, Драгоје Павловић, в.д. помоћника министра, Младен Младеновић, в.д. помоћника министра Сектора за правне и нормативне послове, Ружица Трипић, начелник Одељења за нормативне послове и хармонизацију прописа у области пољопривреде, Милан Ћупрић, шеф Одсека за биљну производњу и прераду биљних производа, Ненад Терзић, Сектор за пољопривредну политику, као и представници средстава јавног информисања.

Председник Одбора Маријан Ристичевић је пре утврђивања дневног реда, предложио његову допуну, са тачком – **Раматрање Предлога закона о изменама и допунама Закона о подстицајима у пољопривреди и руралном развоју, у начелу, који је поднела Влада (број 320-3223/15 од 5. децембра 2015. године) ,** која би била разматрана као друга тачка дневног реда. Трећа тачка би била Разно. Предлог Маријана Ристичевића је усвојен једногласно тако да је усвојен следећи

Д н е в н и р е д

1. Разматрање Предлога закона о буџету Републике Србије за 2016. годину, раздео 23 - Министарство пољопривредe и заштите животне средине који је поднела Влада Републике Србије;
2. Раматрање Предлога закона о изменама и допунама Закона о подстицајима у пољопривреди и руралном развоју, у начелу, који је поднела Влада (број 320-3223/15 од 5. децембра 2015. године);
3. Разно.

Пре преласка на разматрање прве тачке дневног реда усвојени су, једногласно, записници 34, 35. и 36. седнице Одбора, које су одржане 22. октобра, 3. новембра и 5. новембра 2015. године, у тексту у коме су и предложене.

Прва тачка дневног реда **– Разматрање Предлога закона о буџету Републике Србије за 2016. годину, раздео 23 - Министарство пољопривредe и заштите животне средине који је поднела Влада Републике Србије**

У уводним напоменама, Ненад Мијаиловић, државни секретар је истакао да је буџет за наредну годину конзервативан и да се базира на реалним проценама, као и да нема нереалних очекивања у наплати пореза за наредну годину. Дефицит буџета износи 121,8 милијарди динара што је у линији са програмом који је договорен са ММФ-ом. У вези са Разделом 23, који се односи на Министарство пољопривреде и заштите животне средине, средства износе 40,6 милијарди, од чега је 34,5 милијарди намењено пољопривреди. Од тог износа преко 24 милијарде динара планирано је за субвенције и аграрна плаћања, што је 700 милиона динара више у односу на 2015. годину.

Проф. др Снежана Богосављевић Бошковић, министар указала је на потребу обезбеђивања средстава у буџету за интервентно реаговање, средства за исплату остатка дуга према пољопривредницима за 2015. годину, а који није обухваћен јавним дугом, за прелевмане и др.

Драгоје Павловић, помоћник министра истакао је да је ово програмски буџет, а новина у њему је та што ће се сви подстицаји и субвенције наћи на једном месту, односно у Управи за аграрна плаћања. Чак 87% пољопривредног буџета су расходи, од чега је преко 70% намењено субвенцијама.

У дискусији су учествовали народни посланици: Маријан Ристичевић, Милија Милетић, Миодраг Николић и Мирослав Маринковић.

Одбор је у складу са чланом 173. Пословника Народне скупштине размотрио Предлог закона о буџету Републике Србије за 2016. годину, раздео 23– Министарство пољопривреде и заштите животне средине, који је поднела Влада.

Одбор је већином гласова, а сагласно члану 173. став 1. Пословника Народне скупштине закључио да достави следећи

И З В Е Ш Т А Ј

Одбор је у складу са чланом 173. став 2 . Пословника Народне скупштине одлучио након гласања да предложи Одбору за финансије, републички буџет и контролу трошења јавних средстава да прихвати у начелу Предлог закона о буџету Републике Србије за 2016. годину, раздео 23 - Министарство пољопривреде и заштите животне средине који је поднела Влада.

За известиоца Одбора на седници Одбора за финансије, републички буџет и контролу трошења јавних средстава одређен је Маријан Ристичевић, председник Одбора.

Одбор је на основу члана 56. Пословника Народне скупштине, донео следећи:

З А К Љ У Ч А К

Одбор захваљује Влади Републике Србије на додатним средствима у износу од 9,5 милијарди за подстицаје за 2015. годину, чиме су се стекли услови за исплату свих подстицаја и дуговања према пољопривредним газдинствима. Одбор је охрабрен једном милијардом више у делу планираних подстицаја за 2016. годину, али препоручује да се та средства увећају, посебно да се обезбеде средства у циљу интервентног откупа меса и млека, којим би се очувала стабилност цена, производње, тржишта, извоза и снабдевања по питању меса и млека.

Друга тачка дневног реда - **Раматрање Предлога закона о изменама и допунама Закона о подстицајима у пољопривреди и руралном развоју, у начелу, који је поднела Влада (број 320-3223/15 од 5. децембра 2015. године);**

Младен Младеновић, помоћник министра истакао је, представљајући Предлог закона члановима Одбора, да је исти директна последица Предлога закона о буџету за 2016. годину и претварања дуговања за подстицаје у јавни дуг. По његовим речима, овим Предлогом закона на брз начин се обезбеђује финансијска стабилност и равномерна расподела основних подстицаја у биљној производњи и регреса за гориво, ђубриво и семе, имајући у виду смањена буџетска издвајања за подстицаје у пољопривреди, а кроз дефинисање броја корисника, прихватљивих површина и нивоа подстицаја по јединици површине.

Одбор је већином гласова, а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о подстицајима у пољопривреди и руралном развоју, у начелу.

За известиоца Одбора на седници Народне скупштине одређен је Маријан Ристичевић, председник Одбора.

Трећа тачка дневног реда- **Разно.**

Под тачком-Разно није било пријављених за расправу,

Пошто других питања и предлога није било, седница је закључена у 12,00 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић